Sturridge sendte Liverpool til finale: - Vi fortjente det
Han ble ikke engang benyttet i den første Europa League-semifinalen mot Villarreal, men i den andre var det Daniel Sturridge som ble tungen på vektskålen. Liverpool er klar for Europa League-finale i Basel den 18. mai. – Jeg er imponert, og de vinner fullt fortjent, sier tidligere Everton-spiller Thomas Myhre i Max-studio. – En fantastisk kveld, og en utrolig bra kamp av spillerne våre. Da jeg kom hit, snakket mange om at dette laget manglet kvalitet, men jeg kom hit fordi jeg syntes laget hadde bra kvalitet. Og nå er vi i finalen, sa Liverpool-manager Jürgen Klopp ifølge NTB. Der møter de Sevilla, som er i sin tredje strake Europa League-finale etter å ha slått Sjakthar Donetsk 5-3 sammenlagt. Den spanske klubben har vunnet turneringen de to siste årene. For Liverpools del var det Daniel Sturridge som ble avgjørende. Etter seks minutter var han et svært forstyrrende element for Bruno Soriano, som endte med å sende ballen i eget mål. I den andre omgangen lurte han offside-fellen og bredsidet inn 2-0, riktignok via både burvokter Aréola og stolpen. Akkurat det gjorde ingenting for hjemmefansen - Anfield-publikummet eksploderte i glede. – Vi fikk resultatet vi trengte, og vi fortjente det. Jeg er takknemlig overfor Gud for alt jeg har fått, og i fotball handler det om å ta sjansene sine. Å være på banen og score mål er det jeg bryr meg om, sier Daniel Sturridge. Bedre for Villarreal sin del ble det ikke da Victor Ruiz var sent inne og stemplet Roberto Firmino med 20 minutter igjen å spille. Resultatet: rødt kort på Villarreal-spilleren. REKORDUNGT LIVERPOOL VALSET OVER: - Skuffet og frustrert Spanjolene trengte én scoring for å være videre til finale, men maktet ikke å overliste Simon Mignolet i Liverpool-buret. Istedenfor punkterte Liverpool kampen med 10 minutter igjen å spille. En strålende Roberto Firmino gjorde forarbeidet på ny, akkurat som på Sturridge-scoringen, og la ballen igjen til samme mann. Denne gang traff ikke Sturridge rent, men for britene gjorde det lite - Adam Lallana fikk æren av å pirke inn kampen og Liverpools tredje for dagen. – Gutta fortjener å være i finalen og forhåpentligvis vinner vi den, sier Adam Lallana.
(Liverpool - Villarreal 3-0, sammenlagt 3-1) Her har Daniel Sturridge (26) scoret det avgjørende målet mot Villarreal. Den 18. mai spiller Liverpool Europa League-finale mot Sevilla.